Úradný vestník L 043 , 18/02/2003 S. 0045 - 0046



Rozhodnutie Komisie zo 17. februára 2003, ktorým sa v zásade uznáva úplnosť dokumentácie predloženej na podrobné preskúmanie kvôli možnému zaradeniu spiromesifenu a metrafenonu do prílohy I k smernici Rady 91/414/EHS (oznámené pod číslom dokumentu C(2003) 530) (Text s významom pre EHP) (2003/105/ES) KOMISIE EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 týkajúcu sa uvádzania prípravkov na ochranu rastlín na trh [1], naposledy zmenenú a doplnenú smernicou Komisie 2002/81/ES [2], a najmä na jej článok 6 ods. 3, keďže: (1) Smernica 91/141/EHS stanovuje zdokonalenie zoznamu spoločenstva účinných látok povolených na zaradenie do výrobkov na ochranu rastlín. (2) Dokumentáciu pre účinnú látku spiromesifen predložil Bayer AG, Nemecko (v súčasnosti Bayer CropScience) orgánom Spojeného kráľovstva 18. apríla 2002 so žiadosťou o jej zaradenie do prílohy I k smernici 91/414/EHS. Pre metrafenon dokumentáciu predložil BASF AG, Belgicko orgánom Spojeného kráľovstva 4. júna 2002. (3) Orgány Spojeného kráľovstva naznačili Komisii, že po predbežnom preskúmaní sa dokumentácia týchto účinných látok javí ako vyhovujúca požiadavkám na údaje a informácie stanoveným v prílohe II k smernici 91/414/EHS. Predložená dokumentácia sa taktiež javí ako spĺňajúca požiadavky na údaje a informácie stanovené v prílohe III k smernici 91/414/EHS vzhľadom na jeden výrobok na ochranu rastlín, ktorý obsahuje uvedenú účinnú látku. V súlade s článkom 6 ods. 2 smernice 91/414/EHS bola dokumentácia následne zaslaná príslušnými žiadateľmi Komisii a iným členským štátom a bol s ňou oboznámený Stály výbor pre potravinový reťazec a zdravie zvierat. (4) Týmto rozhodnutím by sa malo formálne potvrdiť na úrovni spoločenstva, že dokumentácia sa považuje za v zásade vyhovujúcu požiadavkám na údaje a informácie stanovené v prílohe II a aspoň pre jeden výrobok na ochranu rastlín, ktorý obsahuje danú účinnú látku, požiadavkám prílohy III k smernici 91/414/EHS. (5) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Dokumentácia týkajúca sa účinných látok identifikovaných v prílohe k tomuto rozhodnutiu, ktorá bola predložená Komisii a členským štátom kvôli dosiahnutiu zaradenia týchto látok do prílohy I k smernici 91/414/EHS, spĺňa v zásade požiadavky na údaje a informácie stanovené v prílohe II k smernici 91/414/EHS. Dokumentácia spĺňa taktiež požiadavky na údaje a informácie stanovené v prílohe III k smernici 91/414/EHS vzhľadom na jeden výrobok na ochranu rastlín, ktorý obsahuje účinnú látku, s ohľadom na zamýšľané použitie. Článok 2 Spravodajský členský štát podrobne preskúma príslušnú dokumentáciu a podá správu o výsledkoch jeho preskúmania, ktorá bude tiež obsahovať všetky odporúčania o zaradení alebo nezaradení príslušných účinných látok do prílohy I k smernici 91/414/EHS a akékoľvek podmienky, ktoré sa k tomu viažu, pokiaľ ide o Komisiu, čo najskôr, ako to bude možné, a najneskôr do jedného roka od 18. februára 2003. Článok 3 Toto rozhodnutie je adresované členským štátom. V Bruseli 17. februára 2003 Za Komisiu David Byrne člen Komisie [1] Ú. v. ES L 230, 19.8.1991, s. 1. [2] Ú. v. ES L 276, 12.10.2002, s. 28. -------------------------------------------------- PRÍLOHA ÚČINNÉ LÁTKY, KTORÝCH SA DOTÝKA TOTO ROZHODNUTIE č. | Obecný názov, identifikačné číslo CIPAC | Oznamovateľ | Dátum podania žiadosti | Spravodajský členský štát | 1 | Spiromesifen CIPAC č. 747 | Bayer CropScience, Nemecko | 18. apríla 2002 | Spojené kráľovstvo | 2 | Matrafenon CIPAC č. 752 | BASF AG, Belgicko | 4. júna 2002 | Spojené kráľovstvo | --------------------------------------------------